Lyden av feststemte sommernetter
Jamie xx er kun 26 år gammel og fikk ikke med seg tiden da UK-rave herjet for fullt på 90-tallet. 
Det virker derimot som om han har funnet alt av opptak fra tiden og gransket det for inspirasjon til «In Colour». 
Resultatet er en sammensmelting av det beste fra glansdagene, sammen med dagens elektronika-sound og en liten dose soul. 
Mange kjenner Jamie xx fra indiepop bandet The XX. 
Her ble han satt litt i skyggen av sine medmusikere Romy Croft og Oliver Sim, men som soloartist skinner han sterkere enn alle de andre. 

Det starter mørkt og intenst med «Gosh» før det går videre til den dypeste, delikate house i «Sleep Sound» til en skitten, men fengende drum'n'bass i «SeeSaw». 
En av albumets beste låter er den allsangvennlige, feststemte og svevende «Loud Places», hvor vi kan høre at Romy sin stemme også passer i et mer lystig lydlandskap. 
Singelen «I Know There's Gonna Be (Good Times)» kommer også til å være en mye spilt sommerlåt med sine reggaerytmer. 

Jamie xx leverer et detaljert og modent album forut for sin tid uten å være for særegen. 
Navnet på utgivelsen passer perfekt og vi bader i et variert og fargerikt lydlandskap. 
Dette er lyden av festene som strekker seg utover sommernettene. 
